Diari Oficial de la Generalitat Valenciana


Sumari del DOGV 8535, del 25-04-2019 (2019/4135)

RESOLUCIÓ de 31 de gener de 2019, de la Presidència de la Generalitat, de delegació a l'Ajuntament d'Oliva de les competències per a l'execució de l'obra denominada «Modificat de les dependències per a la formació de la policia local d'Oliva», inclosa en el Pla especial de suport a la inversió productiva en municipis de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8535

Data del DOGV
:   25-04-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/4135


Data del document
:   31-01-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 31 de gener de 2019, de la Presidència de la Generalitat, de delegació a l'Ajuntament d'Oliva de les competències per a l'execució de l'obra denominada «Modificat de les dependències per a la formació de la policia local d'Oliva», inclosa en el Pla especial de suport a la inversió productiva en municipis de la Comunitat Valenciana. [2019/4135]  
El Decret llei 1/2009, de 20 de febrer, del Consell, va constituir i va dotar tres plans especials de suport destinats a l'impuls dels sectors productius, l'ocupació i la inversió productiva en municipis, i es van aprovar crèdits extraordinaris per a atendre'n el finançament. Concretament, el Pla especial de suport a la inversió productiva en municipis de la Comunitat Valenciana (d'ara endavant, el PIP) es va dotar de 1.020 milions d'euros, amb un horitzó d'execució fins a l'any 2011, finalitzat el qual havien d'estar acabades i degudament acreditades les inversions realitzades.  
La vigència d'aquest PIP ha sigut prorrogada a través de diverses lleis de mesures fiscals, de gestió administrativa i financera i d'organització de la Generalitat. Així, a través de l'article 104 de la Llei 16/2010, de 27 de desembre, es va prorrogar el PIP fins al 31 de gener de 2012 i es va prohibir l'autorització de l'alteració de les condicions essencials dels projectes aprovats, i qualsevol modificació d'aquests, excepte les adequacions i ajustos necessaris per a la seua execució.  
La Llei 9/2011, de 26 de desembre, de mesures fiscals, de gestió administrativa i financera i d'organització de la Generalitat, va prorrogar de nou la vigència del PIP fins al 30 de desembre de 2013, i va establir la possibilitat de substitució d'aquells projectes aprovats en el marc del PIP que, per causes sobrevingudes amb posterioritat a la seua aprovació, no pogueren executar-se.  
De nou la Llei 10/2012, de 21 de desembre, de mesures fiscals, de gestió administrativa i financera i d'organització de la Generalitat, va prorrogar la vigència del PIP fins al 31 de desembre de 2014, i una altra vegada va possibilitar la substitució de projectes, amb caràcter excepcional i per raons d'interés públic.  
La Llei 7/2014, de 23 de desembre, de mesures fiscals, de gestió administrativa i financera i d'organització de la Generalitat, va prorrogar de nou la seua vigència fins al 31 de desembre de 2016. Per part seua, el Decret llei 3/2016, de 27 de maig, va tornar a prorrogar-ne la vigència fins al 30 de juny de 2019, data que ha sigut novament modificada, mitjançant la recent Llei 27/2018, de 27 de desembre, de mesures fiscals, de gestió administrativa i financera i d'organització de la Generalitat, que ha establit un nou termini d'execució i justificació de les obres fins abans del 15 de desembre de 2020.  
L'article 4.2 del Decret llei 1/2009, va establir que l'execució de les obres del PIP, quan correspongueren a projectes autoritzats en municipis amb població superior a 10.000 habitants, s'atribuiria a la Generalitat; per tant, aquestes actuacions van quedar determinades com a infraestructures de la Generalitat, tot això sense perjudici que, una vegada concloses, aquestes foren cedides als ajuntaments.  
  
En el desplegament del pla especial, per la Resolució del vicepresident segon del Consell i conseller d'Economia, Hisenda i Ocupació, de 5 de juny de 2009, es va aprovar la inversió corresponent a la construcció de les noves dependències de formació per a la policia local d'Oliva, amb un import finançable de 900.000 euros, i se n'atribueix l'execució a la Generalitat d'acord amb l'article 4.2 del Decret llei 1/2009. No obstant això, aquesta execució va quedar paralitzada, ja que l'empresa contractista va ser declarada en concurs de creditors i no va poder concloure les obres, que van quedar paralitzades per la Resolució de 12 d'abril de 2012, del conseller de Governació en aquell moment. Per aquest motiu, l'Ajuntament va haver de presentar una modificació del projecte, que ha sigut informat el 30 d'abril de 2018, per l'Oficina de Supervisió de Projectes de la Conselleria d'Hisenda i Model Econòmic.  
En l'actualitat, i com a conseqüència de la reorganització dels serveis de la Generalitat competents en matèria de seguretat i emergències, operada per la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències (d'ara endavant, AVSRE), l'execució del projecte esmentat a Oliva és competència d'aquest organisme autònom.  
S'ha de tindre en compte, segons preveu l'article 2 del Decret llei 3/2016, que «les inversions el finançament de les quals haja sigut autoritzat en el marc del Pla especial de suport a la inversió productiva en municipis de la Comunitat Valenciana hauran de quedar degudament acreditades, i presentada en la conselleria competent per raó de la matèria la corresponent acta de recepció d'aquesta, abans del 15 de desembre de 2020» i que aquelles que «a la data assenyalada [...] no estigueren justificades en la seua totalitat hauran de finalitzar-se amb càrrec als crèdits propis de l'administració responsable de l'execució, ja ho siga directament o per delegació», amb la qual cosa el termini temporal esmentat afecta l'obra que actualment s'ha «recuperat» dins del PIP mencionat.  
L'Ajuntament d'Oliva ha sol·licitat, mitjançant Acord plenari de 27 de setembre de 2018, la delegació de competències a favor seu per a la contractació de les obres, la seua direcció i el control de la seua execució fins a la terminació, inclosa l'aprovació dels certificats de les obres i honoraris del projecte modificat de les noves dependències de la policia local d'Oliva, obra inclosa en el PIP, projecte amb un pressupost base de licitació d'1.137.347,03 euros, IVA inclòs; així com la sol·licitud del cofinançament del projecte.  
A la vista de la sol·licitud formulada per l'Ajuntament, l'AVSRE considera encertada aquesta via de col·laboració que permetrà que siga l'Ajuntament d'Oliva el que continue l'execució de les obres ara paralitzades i valora positivament l'aprofitament dels recursos tècnics i humans de l'Ajuntament d'Oliva, i, en conseqüència, s'estima pertinent procedir a delegar en aquest la competència per a l'execució de les obres i actuacions incloses en aquest projecte.  
Aquesta delegació és legalment possible a l'empara del que estableix la disposició addicional primera de la Llei 21/2017, de 28 de desembre, de mesures fiscals, de gestió administrativa i financera, i d'organització de la Generalitat, que disposa el següent:  
«Primera. Delegació de competències en les entitats locals, en matèria d'obres, gestió i manteniment d'instal·lacions i infraestructures de titularitat de la Generalitat  
1. A l'empara del que s'estableix en els articles 64.2 i 66.2 de l'Estatut d'Autonomia de la Comunitat Valenciana, i atenent la seua capacitat de gestió, s'autoritza el Consell o les persones titulars dels departaments competents del Consell, segons l'instrument de delegació utilitzat, per a delegar l'exercici de les funcions que corresponguen a l'Administració de la Generalitat en matèria de construcció, ampliació, adequació, reforma, gestió i manteniment de centres, instal·lacions i infraestructures de titularitat de la Generalitat, en aquelles entitats locals en el territori de les quals estiguen situades o s'hagen de situar aquestes.  
  
2. Aquesta delegació requerirà acceptació per part de l'entitat local interessada, i s'articularà, amb la sol·licitud prèvia d'aquesta, per mitjà de la resolució de la persona titular del departament competent del Consell, o mitjançant la subscripció d'un conveni de col·laboració entre l'Administració de la Generalitat i l'entitat local sol·licitant, en els quals es fixaran els termes en què haja d'efectuar-se l'exercici de la competència. En aquests instruments es concretaran els mitjans de control, dels previstos en la Llei de règim local de la Comunitat Valenciana, que exercirà la Generalitat sobre la delegació.  
3. Aquesta delegació estarà acompanyada dels suficients recursos econòmics perquè siga efectiva i que garantisquen l'equilibri financer de l'entitat receptora».  
Aquesta previsió legal es compagina amb les determinacions legals establides en els articles 7.3 i 27 de la Llei 7/1985, de 2 d'abril, reguladora de les bases del règim local, i 146 a 149 de la Llei 8/2010, de 23 de juny, de règim local de la Comunitat Valenciana.  
A la vista del marc legal referit, queda acreditat que, atesa la sol·licitud formulada per l'Ajuntament d'Oliva, és viable la delegació de la competència per a l'aprovació del projecte d'obra, la licitació, adjudicació i execució del projecte, així com la direcció i coordinació d'aquest, denominat: «Modificat de les noves dependències de formació per a la policia local d'Oliva», l'import finançable del qual per la Generalitat és de 240.478,77 ?, que haurà de ser acceptat per l'Ajuntament, i s'hauran de fixar els mitjans de control que l'AVSRE establisca respecte a la delegació atribuïda a l'Ajuntament.  
  
Així mateix, segons l'article 19, apartats 3 i 4, del Decret llei 1/2009, els crèdits del PIP gaudeixen del caràcter de crèdits de reconeixement preceptiu i els romanents de crèdit s'han d'incorporar al pressupost de la Generalitat durant la vigència del pla, prorrogada fins abans del 15 de desembre de 2020, sent l'òrgan competent per a la seua incorporació el titular de la Conselleria d'Hisenda i Model Econòmic.  
  
Per tot el que s'ha exposat, atesa la proposta del director de l'Agència Valenciana de Seguretat i Resposta a les Emergències; en virtut del que es preveu en la disposició addicional primera de la Llei 21/2017, de 28 de desembre, de mesures fiscals, de gestió administrativa i financera, i d'organització de la Generalitat; i en relació amb el que s'estableix en l'article 1 del Decret 103/2015, de 7 de juliol, del Consell, pel qual estableix l'estructura orgànica bàsica de Presidència i de les conselleries de la Generalitat, resolc:  
  
Primer  
Delegar a l'Ajuntament d'Oliva l'actuació, incloent-hi les competències per a aprovar, licitar, adjudicar i executar el projecte de modificat de les noves dependències de formació per a la policia local d'Oliva, el pressupost base de licitació del qual ascendeix a un total d'1.137.347,03 euros, IVA inclòs, d'acord amb les condicions i els requisits següents, que hauran de ser acceptats expressament per l'Ajuntament, i serà causa de resolució de la delegació l'incompliment de qualssevol d'aquests:  
  
1r. L'Ajuntament es compromet a licitar, adjudicar i executar les obres, incloent-hi l'aprovació de les certificacions de les obres i els honoraris, sotmetent-se a les previsions contingudes en la normativa que regeix la contractació del sector públic (Llei 9/2017, de 8 de novembre, de contractes del sector públic, i normativa complementària i de desplegament) i la normativa que regula les actuacions incloses en els PIP.  
  
L'Ajuntament renuncia expressament i sense condicions, amb l'acceptació d'aquesta delegació, al dret a la reclamació o exigència de percepció de qualsevol quantitat a càrrec de la Generalitat que supere l'aportació econòmica abans descrita que es puga desprendre (directament o indirectament) de l'execució de la present competència delegada.  
Segons el que es preveu en l'article 148 de la Llei 8/2010, de 23 de juny, de règim local de la Comunitat Valenciana, la Generalitat podrà recaptar, en qualsevol moment, informació sobre la gestió municipal de la competència delegada, així com enviar comissionats, establir criteris i formular els requeriments necessaris per a la correcta execució de l'actuació.  
2n. Quant al termini de finalització de l'execució del projecte delegat:  
De conformitat amb l'article 2 del Decret llei 3/2016, de 27 de maig, del Consell, pel qual es regula el procediment de liquidació del Pla especial de suport a la inversió productiva en municipis de la Comunitat Valenciana, segons la redacció donada per la Llei 27/2018, de 27 de desembre, de mesures fiscals, de gestió administrativa i financera i d'organització de la Generalitat, les inversions, el finançament de les quals haja sigut autoritzada en el marc del Pla especial de suport a la inversió productiva en municipis de la Comunitat Valenciana, han de quedar degudament acreditades, i presentada en la conselleria competent per raó de la matèria la corresponent acta de recepció d'aquesta, abans del 15 de desembre de 2020.  
3r. Els documents que haurà d'aportar l'Ajuntament al llarg de l'execució de la delegació, seqüencialment al moment en què aquestes metes es complisquen, adreçats al director de l'AVSRE mitjançant la seu electrònica de la Generalitat, són els següents:  
A. En les actuacions preparatòries, la certificació de l'aprovació del projecte de l'obra per l'òrgan competent i el replanteig del projecte.  
B. En l'expedient de contractació i adjudicació de les obres i dels serveis de direcció i coordinació de la seguretat i salut:  
- Certificació de l'aprovació per l'òrgan competent dels expedients de contractació de les obres i dels serveis de direcció de l'obra i la coordinació de la seguretat i salut  
- Certificats de les resolucions o els acords municipals d'adjudicació dels contractes esmentats.  
C. En la fase d'execució:  
- Acta de comprovació del replanteig. Aquesta acta quedarà supeditada a la conformitat d'aquesta per part del tècnic responsable, representant de la Generalitat per a aquesta actuació, el qual serà citat prèviament per a la seua compareixença a l'acte.  
- Certificació d'aprovació per l'òrgan competent de les certificacions de l'obra i dels honoraris per la direcció de l'obra i la coordinació de la seguretat i salut, així com la conformitat de les factures.  
D. A la finalització de les obres:  
- Acta de recepció de les obres. Aquesta acta quedarà supeditada a la conformitat d'aquesta per part del tècnic responsable, representant de la Generalitat, el qual serà citat prèviament per a la seua compareixença a l'acte.  
4t. Amb caràcter bimensual es facilitarà a l'AVSRE per escrit (per mitjà de la remissió per correu electrònic: secretariatecnica\_vcnyp@dgr.bx) informació succinta dels actes realitzats en l'exercici de la competència delegada.  
5é. La declaració de resolució de la delegació per incompliment municipal durà aparellada la pèrdua, total o parcial, del dret al pagament de les quantitats compromeses com a inversió destinada al finançament del projecte. En aquest cas l'Ajuntament s'haurà de fer càrrec de les obligacions econòmiques i jurídiques que haja comportat aquesta actuació respecte a tercers, i s'eximeix l'AVSRE de qualsevol responsabilitat sobre aquest tema.  
  
Segon  
L'import màxim que destinarà la Generalitat al finançament de la inversió esmentada ascendeix a 240.478,77 euros, IVA inclòs, el desglossament del qual s'enumera a continuació:  
Part destinada a obra civil: 233.375,69 euros.  
Part destinada a direcció d'obres i coordinació de seguretat i salut: 7.103,08 euros.  
Import màxim finançable: 240.478,77 euros.  
La resta d'aportació fins a completar l'import total que supose l'obra civil, la direcció de les obres i coordinació de seguretat i salut (quantia d'aquests últims que es determinarà amb la seua adjudicació), serà finançat per l'Ajuntament d'Oliva.  
  
Tercer  
La present delegació queda condicionada a la seua posterior i expressa acceptació que haurà de ser acordada per l'òrgan competent de l'Ajuntament.  
  
Contra aquesta resolució, que posa fi a la via administrativa, els interessats podran interposar, potestativament, recurs de reposició davant el mateix òrgan que l'ha dictada en el termini d'un mes comptador des de l'endemà de la publicació, de conformitat amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que estableixen els articles 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 31 de gener de 2019.- El president de la Generalitat: Ximo Puig i Ferrer.